**Noteikumu projekta "Grozījumi Ministru kabineta 2014. gada 25. marta noteikumos Nr. 161 "Kārtība, kādā novērš vardarbības draudus un nodrošina pagaidu aizsardzību pret vardarbību"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts "Grozījumi Ministru kabineta 2014. gada 25. marta noteikumos Nr.161 "Kārtība, kādā novērš vardarbības draudus un nodrošina pagaidu aizsardzību pret vardarbību"" (turpmāk **-** Noteikumu projekts) izstrādāts, lai ieviestu ar Saeimas 2021. gada 25. martā pieņemto likumu "Grozījumi Civilprocesa likumā" (Nr. 599/Lp13) paredzēto jauno pagaidu aizsardzības pret vardarbību līdzekli - pienākumu atbildētājam apgūt sociālās rehabilitācijas kursu vardarbīgas uzvedības mazināšanai, kā arī ņemot vērā Saeimas uzdoto Ministru kabinetam līdz 2021. gada 30. jūnijam izdot noteikumus, kas nosaka tiesas noteiktā pagaidu aizsardzības līdzekļa – pienākuma atbildētājam apgūt sociālās rehabilitācijas kursu vardarbīgas uzvedības mazināšanai – apjomu, saņemšanas, apmaksas un izpildes, pārtraukšanas un izbeigšanas kārtību. Noteikumu projekts stāsies spēkā 2021. gada 1. jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2013. gada 4. jūnija rīkojums Nr. 232 "Par Preventīvo piespiedu līdzekļu koncepcijas ieviešanu", Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (Apstiprināts ar Ministru kabineta 07.05.2019. rīkojumu Nr. 210) 175.3. uzdevums nostiprināt cilvēka pamattiesību ievērošanu un nodrošināšanu atbilstoši Latvijas Republikas Satversmei un no Satversmes izrietošiem tiesību principiem, balstoties uz Latvijas valstiskuma pamatiem un konstitucionālām vērtībām un 116.1. uzdevums pilnveidot cietušo un apdraudēto personu aizsardzības mehānisma risinājumus, lai cīnītos ar vardarbības cēloņiem ģimenē. Saskaņā ar Tieslietu ministrijas darbības stratēģijas 2018.-2020. gada pamatnostādnēm izstrādāt jaunus cietušo un apdraudēto personu aizsardzības mehānisma risinājumus, lai cīnītos ar vardarbības cēloņiem ģimenē. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Fiziskās un psiholoģiskās integritātes, kā arī brīvība ir katra indivīda pamattiesības, kuras valstij ir pienākums aizsargāt. Eiropas Savienības Pamattiesību hartas 2. un 6. pantā reglamentēts, ka ikvienam ir tiesības uz dzīvību, brīvību un drošību. Attiecīgi arī Latvijas Republikas Satversmes 89. un 111. pantā noteikts, ka valsts atzīst un aizsargā cilvēka pamattiesības saskaņā ar Satversmi, likumiem un Latvijas Republikai saistošiem starptautiskajiem līgumiem un aizsargā cilvēku veselību, kā arī garantē ikvienam medicīniskās palīdzības minimumu. Tāpat Latvijas Republikas Satversmes 94. pants paredz, ka ikvienam ir tiesības uz brīvību un personas neaizskaramību un nevienam nedrīkst atņemt vai ierobežot brīvību citādi kā tikai saskaņā ar likumu. Savukārt 95. pants noteic, ka valsts aizsargā cilvēka godu un cieņu. Spīdzināšana, citāda cietsirdīga vai cieņu pazemojoša izturēšanās pret cilvēku ir aizliegta. Latvijas Republikas Satversmes 96. pants noteic, ka ikvienam ir tiesības uz privātās dzīves, mājokļa un korespondences neaizskaramību. Cilvēka pamattiesību aizsardzības pienākums ir vispārējs un pieprasa valsts aktīvu rīcību divos virzienos. Viens no tiem ir prevencija. Valstij ir jāaizsargā cilvēki, nepieļaujot, ka viņu tiesības tiek aizskartas, proti, tai ir pienākums veikt pasākumus, kas ļautu nākotnē novērst šos aizskārumus. Otrs virziens ir saistīts ar valstī pastāvošo juridiskās atbildības sistēmu, kas ir vērsta uz pagātni – valstij ir pienākums reaģēt situācijās, kad jau ir izdarīts noziedzīgs nodarījums.  Valstij jābūt spējīgai reaģēt uz pamattiesību apdraudējumu, negaidot, kad kāds no sabiedrības locekļiem kļūs par cietušo noziedzīgā nodarījumā. Uz to norādījusi arī Eiropas Cilvēktiesību tiesa, kas 2009. gada 9. jūlija spriedumā lietā Opuz v. Turkey ir atzinusi, ka Turcija pārkāpusi Eiropas Cilvēktiesību un pamatbrīvību aizsardzības konvencijas 2., 3. un 14. pantu, jo tās iestādes nenodrošināja pietiekamu prasītājas un viņas mātes aizsardzību pret vardarbību no prasītājas vīra puses, kā rezultātā mātes slepkavība netika novērsta. Šī sprieduma 147. punktā uzsvērts, ka vainīgās personas tiesības nedrīkst dominēt pār cietušā tiesībām uz dzīvību, fizisku un garīgu integritāti, savukārt 153. punktā teikts, ka tad, kad valsts iestādēm esošā apdraudošā situācija ir zināma, tās nevar atsaukties uz cietušā attieksmi pret to un neveikt atbilstošus pasākumus, kas varētu novērst agresora radīto apdraudējumu personas fiziskajai integritātei.  Līdzīgus secinājumus, atzīstot, ka Itālija ir pārkāpusi Eiropas Cilvēktiesību un pamatbrīvību aizsardzības konvencijas 2., 3. un 14. pantu, Eiropas Cilvēktiesību tiesa ir izdarījusi 2017. gada 2. marta spriedumā *Talpis v. Italy*, norādot, ka nacionālās iestādes, lai arī to rīcībā ir bijusi informācija par vairākkārtējiem vardarbības gadījumiem, kas bijuši vērsti pret Talpis kundzi, ir rīkojušās pasīvi, izmeklēšanas darbības un rīcība ir bijusi novēlota, kā rezultātā vienā no uzbrukumiem, ko veica Talpis kundzes dzīvesbiedrs, tika nogalināts viņas dēls, savukārt viņai tika nodarīti dzīvībai bīstami miesas bojājumi.  Jānorāda, ka vardarbība ne tikai negatīvi ietekmē konkrēto personu, pret kuru ir vērsta vardarbība vai kura ir pakļauta vardarbības riskam, bet vardarbībai rada arī ekonomiskas sekas. Ņemot vērā izmaksas, kas saistītas ar vardarbību no tuvām personām, dažādas prevencijas aktivitātes ir iespējams salīdzināt un novērtēt kā finanšu līdzekļus ietaupošas ilgtermiņā. Šāda pieeja norāda uz sabiedrības ietaupījumu, ieguldot līdzekļus vardarbības novēršanā.  Vardarbība rada trīs pamata izmaksu veidus: 1) zaudēta produktivitāte un ekonomiskais ieguldījums, 2) pakalpojumi (veselības aprūpe, tiesībsargājošā sistēma, sociālie pakalpojumi un specializētie pakalpojumi) un 3) fiziska un emocionāla ietekme uz cietušo. Vardarbības skartajiem cilvēkiem var būt gan nopietni fiziskās un garīgās veselības traucējumi, gan paaugstināts sociālās atstumtības un nabadzības risks. Savukārt negatīvā ietekme uz tautsaimniecību izpaužas kā ievērojams izmaksu slogs tiesībsargājošajai sistēmai, veselības aprūpes un sociālās rehabilitācijas sistēmām. Ekonomikai rodas arī zaudējumi vardarbībā cietušā zaudētā darbalaika dēļ. Turklāt tā arī atņem resursus no pakalpojumiem, kas tiek publiski vai kolektīvi finansēti.  2013. gadā pēc Eiropas Parlamenta iniciatīvas tika veikts pētījums par Eiropas pievienotās vērtības novērtējumiem vardarbības starp tuvām personām apkarošanas jomā[[1]](#footnote-1). Saskaņā ar šī pētījuma datiem ikgadējās vardarbības starp tuvām personām ekonomiskās izmaksas ir 69,0 miljardi *euro*, kas atbilst 0,5 % no Eiropas Savienības (turpmāk – ES) iekšzemes kopprodukta. Šajās izmaksās ir ierēķināti 45,0 miljardi *euro*, ko izmaksā pakalpojumu sniegšana, un 24,0 miljardi *euro*, ko veido zaudējumi ekonomikai. Tādējādi, ja vardarbības starp tuvām personām apmērus ES izdotos samazināt kaut vai tikai par 10 %, tiešās ekonomiskās izmaksas samazinātos par apmēram 7 miljardiem *euro* gadā.  2014. gada augustā tika publicēts pētījums par vardarbības ekonomisko ietekmi uz pasaules ekonomiku. Šī Oksfordas un Stenfordas universitātes zinātnieku pētījuma "Konfliktu un vardarbības novērtēšanas ziņojums" rezultāti[[2]](#footnote-2) apliecina, ka kopumā pasaulē savās mājās konfliktu laikā aiziet bojā ievērojami vairāk cilvēku nekā pilsoņu karu laikā, īpaši tas skar sievietes un bērnus. Uz katru cilvēku, kas pasaulē tiek nogalināts pilsoņu kara laikā, deviņi cilvēki tiek nogalināti savstarpējās vardarbības aktos. Tādējādi vardarbība rada ne vien nemateriālu kaitējumu (sāpes un ciešanas upuriem), bet arī tiešus zaudējumus (pakalpojumiem un precēm vardarbības seku ārstēšanai un vardarbības novēršanai). Ik gadu pasaules ekonomikai tas izmaksā 6 triljonus *euro*: kolektīvas, vardarbības starp personām, intīmo partneru vardarbības, cietsirdības pret bērniem un seksuālas vardarbības izmaksas ir 11 % no globālā IKP apmēra. Šīs slepkavību un vardarbības izmaksas ir gandrīz četras reizes augstākas nekā izmaksas, kas rodas pilsoņu kara dēļ.  Eiropas Savienības Dzimumu līdztiesības aģentūra (EIGE), vērtējot ar dzimumu saistītas vardarbības izmaksas Eiropas Savienībā, ir veikusi pētījumu, kas publicēts 2014. gadā, un tā mērķis bija identificēt un ieteikt atbilstošu metodoloģiju, lai mērītu ar dzimumu saistītas vardarbības izmaksas 28 Eiropas Savienības valstīs. Pētījumā identificētas trīs būtiskākās izmaksu pozīcijas: zaudētā ekonomiskā produktivitāte, sniegto pakalpojumu izmaksas un fiziskā un emocionālā ietekme uz cietušo. Saskaņā ar pētījuma datiem, intīmā partnera vardarbības izmaksas 28 Eiropas Savienības valstīs ir simts divdesmit divi miljardi EUR, bet ar dzimumu saistītas vardarbības pret sievietēm izmaksas ir divi simti divdesmit pieci miljardi EUR (sk. <http://eige.europa.eu/content/document/estimating-the-costs-of-gender-based-violence-in-the-european-union-report>). Šo aprēķina metodoloģiju attiecinot uz Latviju, EIGE aprēķināja, ka Latvijā ar dzimumu saistītas vardarbības ģimenē izmaksas sasniedz 442 miljonus EUR gadā (sk. <http://eige.europa.eu/rdc/eige-publications/combating-violence-against-women-latvia>).  Šīs izmaksas veidojas tieši iepriekš aprakstīto apstākļu dēļ – zaudēta produktivitāte un ekonomiskais ieguldījums, pakalpojumi, kurus nepieciešams saņemt (veselības aprūpe, tiesībsargājošā sistēma, sociālie pakalpojumi un specializētie pakalpojumi) un fiziska un emocionāla ietekme uz personu, pret kuru vērsta vardarbība vai kura pakļauta vardarbības riskam.  Līdz ar to ir nepieciešams koncentrēties uz tādu darbību veikšanu, kas pēc iespējas labāk un īsākā laika posmā spētu palīdzēt personai, pret kuru vērsta vardarbība vai kura pakļauta vardarbības riskam, pārtraukt vardarbīgās attiecības un atkārtoti iekļauties sabiedrībā. Savukārt darbs ar personām, kuras veikušas vardarbību, uzliekot tām pienākumu iziet sociālās rehabilitācijas kursu vardarbīgas uzvedības mazināšanai, ir līdzeklis kā novērst vai samazināt turpmāku vardarbības situāciju atkārtošanos, kam ir tieša ietekme uz vardarbības ekonomiskās ietekmes samazināšanu.  2014. gada 31. martā spēkā stājās grozījumi Civilprocesa likumā, ar kuriem Latvijas tiesību sistēmā tika ieviests jauns instruments – pagaidu aizsardzība pret vardarbību. Civilprocesa likuma 250.47 panta pirmajā daļā ir dots pagaidu aizsardzības pret vardarbību līdzekļu uzskaitījums, kas atbilstoši minētā panta pirmās daļas 8. punktam nav izsmeļošs un paredz, ka tiesa personai var noteikt arī citus aizliegumus un pienākumus, kas šajā panta daļā nav minēti.  Ņemot vērā iepriekš aprakstīto valsts pienākumu attiecībā uz preventīvu pasākumu veikšanu, Saeima 2021. gada 25. martā ir pieņēmusi likumu "Grozījumi Civilprocesa likumā" (Nr. 599/Lp13), kas paredz Civilprocesa likuma 250.47 panta pirmajā daļā doto pagaidu aizsardzības pret vardarbību līdzekļu klāstu papildināt ar jaunu līdzekli, dodot tiesai iespēju personai uzlikt par pienākumu apgūt sociālās rehabilitācijas kursu vardarbīgas uzvedības mazināšanai. Šāda līdzekļa iekļaušana piemērojamo pagaidu aizsardzības pret vardarbību līdzekļu klāstā ir būtisks solis, lai preventīvi iedarbotos uz personu, kurai ir vardarbīga uzvedība.  Attiecīgi likums "Grozījumi Civilprocesa likumā" (Nr. 599/Lp13) Civilprocesa likuma 250.47 panta pirmo daļu papildina ar jaunu pagaidu aizsardzības pret vardarbību līdzekli - pienākumu atbildētājam apgūt sociālās rehabilitācijas kursu vardarbīgas uzvedības mazināšanai.  Grozījumi saistībā ar jauno pagaidu aizsardzības pret vardarbību līdzekli - pienākumu atbildētājam apgūt sociālās rehabilitācijas kursu vardarbīgas uzvedības mazināšanai – nepieciešami arī Ministru kabineta 2014. gada 25. marta noteikumos Nr.161 "Kārtība, kādā novērš vardarbības draudus un nodrošina pagaidu aizsardzību pret vardarbību"", lai:   1. pieteikuma par pagaidu aizsardzību pret vardarbību veidlapā, kas ir šo noteikumu 3.pielikums, 6. punktā paredzētu jauno pagaidu aizsardzības pret vardarbību līdzekli - pienākumu atbildētājam apgūt sociālās rehabilitācijas kursu vardarbīgas uzvedības mazināšanai; 2. paredzētu, ka, ja tiesas nolēmumā vienlaikus ar pagaidu aizsardzības pret vardarbību līdzekli - pienākumu atbildētājam atstāt mājokli, kurā pastāvīgi dzīvo prasītājs, un aizliegumu atgriezties un uzturēties tajā - ir noteikts pagaidu aizsardzības pret vardarbību līdzeklis - pienākums atbildētājam apgūt sociālās rehabilitācijas kursu vardarbīgas uzvedības mazināšanai – Valsts policija informē vardarbīgas uzvedības mazināšanas pakalpojuma sniedzēju par dienu, kad atbildētājs iepazīstināts ar tiesas nolēmumu. Saskaņā ar Valsts policijas statistiku, piemēram, 2020. gadā tiesa pieņēma 939 lēmumus par pagaidu aizsardzību pret vardarbību, tāpat 2020.gadā Valsts policijas iepazīstināja atbildētājus ar 874 tiesas lēmumiem par pagaidu aizsardzību pret vardarbību. Saskaņā ar Civilprocesa likuma 250.62 panta ceturto daļu Valsts policija atbildētāju iepazīstina ar tiesas lēmumu tikai tad, ja noteikts pagaidu aizsardzības pret vardarbību līdzeklis - pienākums atbildētājam atstāt mājokli, kurā pastāvīgi dzīvo prasītājs, un aizliegums atgriezties un uzturēties tajā. No minētā secināms, ka tiesa ļoti plaši piemēro pagaidu aizsardzības pret vardarbību līdzekli, kas uzliek pienākumu atbildētājam atstāt mājokli. Tādēļ ļoti iespējams, ka tiesa nereti atbildētājam uzliks pienākumu apgūt sociālās rehabilitācijas kursu vardarbīgas uzvedības mazināšanai vienlaicīgi ar pienākumu atbildētājam atstāt mājokli, kurā pastāvīgi dzīvo prasītājs. Tādējādi šajos gadījumos, kad vienlaicīgi tiks piemēroti abi minētie pagaidu aizsardzības pret vardarbību līdzekļi, par lēmuma saņemšanas dienu, no kuras atbildētājam iestāsies pienākums gada laikā apgūt kursu vardarbīgas uzvedības mazināšanai, būs uzskatāma diena, kad Valsts policija būs iepazīstinājusi atbildētāju ar tiesas lēmumu par pagaidu aizsardzību pret vardarbību, kas laika ziņā, kā rāda prakse, var būt arī pēc vairākiem mēnešiem no tiesas lēmuma pieņemšanas dienas, jo atbildētājs dažkārt nav atrodams. Ņemot vērā minēto, Noteikumu projektā jānosaka, ka šajos gadījumos Valsts policija informēs vardarbīgas uzvedības mazināšanas pakalpojuma sniedzēju par dienu, kad atbildētājs iepazīstināts ar tiesas lēmumu, lai pakalpojuma sniedzējs varētu precīzi noteikt dienu, kad atbildētājam sāk ritēt gads kursa apgūšanai. Saskaņā ar Civilprocesa likuma 250.59panta 4.1 daļas 2. punktu atbildētājam sociālās rehabilitācijas kurss vardarbīgas uzvedības mazināšanai ir jāapgūst gada laikā no dienas, kad atbildētājs ir saņēmis attiecīgo tiesas nolēmumu. 3. ja personai ar tiesas nolēmumu ir noteikts pagaidu aizsardzības pret vardarbību līdzeklis - pienākums atbildētājam apgūt sociālās rehabilitācijas kursu vardarbīgas uzvedības mazināšanai – kad persona apguvusi minēto kursu, personu noņemtu no uzskaites informācijas sistēmā, kas izveidota, lai kontrolētu pagaidu aizsardzības pret vardarbību līdzekļu izpildi. |
| 3. | Projekta izstrādē iesaistītās institūcijas | Noteikumu projekta izstrādes procesā veiktas konsultācijas ar Labklājības ministriju un Iekšlietu ministriju.  Civilprocesa likuma regulējums, kas paredz jauno pagaidu aizsardzības pret vardarbību līdzekli - pienākumu atbildētājam apgūt sociālās rehabilitācijas kursu vardarbīgas uzvedības mazināšanai – tika izskatīts un atbalstīts ar tieslietu ministra rīkojumu izveidotajā pastāvīgā darba grupā Civilprocesa likuma grozījumu izstrādei, kuras sastāvā iekļauti Latvijas Universitātes mācībspēki, pārstāvji no dažādām tiesu instancēm, pārstāvji no Latvijas Komercbanku asociācijas, Latvijas Zvērinātu advokātu padomes, Latvijas Zvērinātu tiesu izpildītāju padomes, Latvijas Tirdzniecības un rūpniecības kameras. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums ietekmēs personas, kuras cietušas no vardarbības un personas, kuras izrādījušas vardarbīgu uzvedību. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
|  |  |  |
| 1. | Nepieciešamie saistītie tiesību aktu projekti | Ministru kabineta noteikumu projekts "Grozījumi Ministru kabineta 2014. gada 23. decembra noteikumos Nr. 790 "Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām"".  Grozījumi izstrādājami, lai Ministru kabineta noteikumus papildinātu ar kārtību, kādā personas, kurām pienākums apgūt sociālās rehabilitācijas kursu vardarbīgas uzvedības mazināšanai, ja tas noteikts kā pagaidu aizsardzības pret vardarbību līdzeklis, saņem šo pakalpojumu. Grozījumu izstrādes pamats ir Civilprocesa likumā ietvertais deleģējums Ministru kabinetam līdz 2021. gada 30. jūnijam izdot noteikumus, kas regulē tiesas noteiktā pagaidu aizsardzības līdzekļa – pienākuma atbildētājam apgūt sociālās rehabilitācijas kursu vardarbīgas uzvedības mazināšanai – apjomu, saņemšanas, apmaksas un izpildes, pārtraukšanas un izbeigšanas kārtību. |
| 2. | Atbildīgā institūcija | Par Noteikumu projektu izstrādi ir atbildīga Tieslietu ministrija. Par Ministru kabineta noteikumu projekta "Grozījumi Ministru kabineta 2014. gada 23. decembra noteikumos Nr. 790 "Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām"" izstrādi atbildīga ir Labklājības ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| Noteikumu projekts šo jomu neskar. | | |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts "Grozījumi Civilprocesa likumā" (Nr. 599/Lp13), uz kura pamata tika izstrādāts šis noteikumu projekts, tika publicēts Tieslietu ministrijas tīmekļa vietnē sadaļā "Sabiedrības līdzdalība" un Valsts kancelejas tīmekļa vietnē sadaļā "Ministru kabineta diskusiju dokumenti", tādējādi dodot iespēju sabiedrībai līdzdarboties tiesību akta izstrādes procesā.  Noteikumu projekts tiks publicēts Tieslietu ministrijas tīmekļa vietnē sadaļā "Sabiedrības līdzdalība". |
| 2. | Sabiedrības līdzdalība projekta izstrādē | Noteikumu projekts "Grozījumi Ministru kabineta 2014. gada 25. marta noteikumos Nr. 161 "Kārtība, kādā novērš vardarbības draudus un nodrošina pagaidu aizsardzību pret vardarbību"", tika ievietots Tieslietu ministrijas tīmekļa vietnē 2021. gada 19. aprīlī.  Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam jebkurš sabiedrības pārstāvis varēs līdzdarboties projekta izstrādē, rakstiski sniedzot viedokli (iebildumus un priekšlikumus) par projektu. |
| 3. | Sabiedrības līdzdalības rezultāti | Sabiedrības pārstāvju rakstiski sniegtie viedokļi tiks izvērtēti projekta izstrādē. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tiesas, vardarbīgas uzvedības mazināšanas pakalpojuma sniedzēji, bāriņtiesas, Valsts policija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts pēc būtības nerada jaunas funkcijas, jo jau šobrīd policija uzrauga tiesas lēmumu par pagaidu aizsardzību pret vardarbību izpildi. Savukārt tiesas pēc pieteikuma par pagaidu aizsardzību pret vardarbību saņemšanas no vardarbībā cietušās personas, paralēli jau esošajiem, varēs piemērot jaunu pagaidu aizsardzības pret vardarbību līdzekli – pienākumu atbildētājam apgūt sociālās rehabilitācijas kursu vardarbīgas uzvedības mazināšanai. Pieaugs vardarbīgas uzvedības mazināšanas kursa pakalpojuma sniedzēju funkcijas un darba apjoms, bet to regulēs Ministru kabineta noteikumu projekts "Grozījumi Ministru kabineta 2014. gada 23. decembra noteikumos Nr. 790 "Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām"". |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

1. *European Added Value Assessment. Combatting violence against women*

   <http://www.europarl.europa.eu/meetdocs/2009_2014/documents/femm/dv/eav_violence-against-women-/eav_violence-against-women-en.pdf> [↑](#footnote-ref-1)
2. *Conflict and violence assessment paper*. <http://www.copenhagenconsensus.com/publication/post-2015-consensus-conflict-and-violence-assessment-hoeffler-fearon> [↑](#footnote-ref-2)